I. INDLEDNING

Dette er den anden månedlige rapport om de fremskridt, der er gjort hen imod en effektiv og ægte sikkerhedsunion, og den beskriver udviklingen i to hovedsøjler: bekæmpelse af terrorisme og organiseret kriminalitet og midlerne til støtte herfor og styrkelse af vores forsvar og opbygning af modstandsdygtighed over for disse trusler. Den første statusrapport, der blev vedtaget den 12. oktober 2016 , omfattede perioden fra april til oktober 2016. Denne meddelelse redegør for de fremskridt, der er gjort siden da, og skuer fremad mod december 2016.

Et år efter angrebene i Paris, hvor reaktiverede militære automatvåben blev anvendt med dødelige konsekvenser, er forhandlingerne om den revision af direktivet om skydevåben, som Kommissionen den 18. november 2015 fremsatte forslag til, fortsat kørt fast som følge af forsøg på at udvande forslagene. Nu må arbejdet færdiggøres inden udgangen af denne måned, hvis vi skal ære ofrene fra Paris samt opfylde borgernes berettigede forventninger om, at militære våben ikke bør være på private hænder. Der er behov for hurtigst muligt at afslutte forhandlingerne om direktivet om bekæmpelse af terrorisme, så terrorisme og støtte til terrorisme kriminaliseres i hele EU, og ændringen af Schengengrænsekodeksen, der skal bidrage til at tackle hjemvendende terrorkrigere ved at indføre systematisk kontrol af alle personer, der krydser de ydre grænser.

I tråd med den prioritet, der blev fremhævet i kommissionsformand Jean-Claude Junckers tale om Unionens tilstand i 2016, og som er nærmere beskrevet i Kommissionens meddelelse af 14. september 2016 om at øge sikkerheden i en verden med mobilitet , står Kommissionen i spidsen for andre vigtige foranstaltninger, der skal lukke de smuthuller, som terrorister udnytter, i form af forslag til styrkelse af grænserne. Det indbefatter, at der i dag fremsættes forslag om et EU-system for rejseinformation og rejsetilladelse (ETIAS), der skal gøre det muligt at foretage forudgående kontrol af tredjelandsstatsborgere, som ikke skal have visum for at rejse ind i EU, og der træffes de nødvendige operationelle forholdsregler efter lanceringen af Det Europæiske Agentur for Grænse- og Kystbevogtning med henblik på at skærpe kontrollen ved de ydre grænser. Kommissionen har også yderligere styrket sit arbejde med at bekæmpe radikalisering ved at forstærke EU-netværket til bevidstgørelse om radikalisering for at forhindre, at unge og sårbare personer bliver ofre for terrorrekruttering og -propaganda. Rapporten i december vil blive ledsaget af de endelige forslag i forbindelse med handlingsplanen for bekæmpelse af terrorfinansiering, så terrorister afskæres fra at opnå adgang til finansieringsmidler gennem forslag om kriminalisering af hvidvaskning af penge, om styrkelse af den fælles anerkendelse af indefrysnings- og konfiskationskendelser og om håndtering af ulovlige kontantbetalinger.

II. BEKÆMPELSEN AF TERRORISMEN OG DEN ORGANISEREDE KRIMINALITET OG AF MIDLERNE TIL STØTTE HERFOR SKAL STYRKES

a) Retsregler til bekæmpelse af terrorisme og afskæring af adgangen til finansiering og skydevåben

EU har ved årsdagen for angrebene i Paris den 13. november 2015 behov for omgående at styrke retsreglerne og sin kapacitet til at bekæmpe terrorisme og midlerne til støtte herfor. Der er nu behov for, at medlovgiverne inden udgangen af november når til enighed om forslaget til direktiv om bekæmpelse af terrorisme for at gøre terrorisme, terroristers rejseaktiviteter samt det at hjælpe og støtte terrorister strafbart i hele EU og for at imødekomme terrorofres behov.

Efter to trepartsmøder var medlovgiverne stadig ude af stand til at nå til enighed om revisionen af direktivet om skydevåben. Der må sættes gang i disse forhandlinger igen for at fjerne militære automatvåben fra gaderne, herunder våben, der er blevet ombygget til halvautomatiske skydevåben. Kommissionens holdning er klar: Halvautomatiske skydevåben af "AK 47 Kalashnikov-familien" og "AR 15-familien" bør være forbudt til civil brug, eftersom de er udformet til militær brug. Magasinstørrelser til korte og lange skydevåben bør begrænses til 10 patroner og bør være underlagt krav om tilladelse og streng kontrol, og enhver undtagelse bør være strengt begrænset og kontrolleret. EU-borgerne forventer hurtige fremskridt på dette område, der sikrer, at de beskyttes, så vi er nødt til at nå til enighed om denne centrale retsakt inden udgangen af 2016. Sideløbende hermed vil Kommissionen, blandt andet i forbindelse med ministerkonferencen om retlige og indre anliggender mellem EU og landene på det vestlige Balkan den 15.-16. december, gøre en fornyet indsats for at slå ned på ulovlig våbenhandel.

For at afskære terroristers adgang til pengemidler har Rådet vedtaget de retsakter, der er nødvendige for EU's autonome lister over for Al Qaida og ISIL/Da'esh.

b) Forebyggelse og bekæmpelse af radikalisering

Forebyggelse af radikalisering er et centralt element i EU's tilgang til bekæmpelse af terrorisme: Der benyttes "bløde" redskaber for at opnå kontante resultater. De, der rekrutterer terrorister, går efter unge og sårbare grupper og udnytter deres følelser af udelukkelse, isolation og utilfredshed. Vi har brug for at nå ud til disse personer gennem fællesskabsprojekter på græsrodsniveau for at give dem mulighed for at bevæge sig i en anden og bedre retning. Kommissionen har derfor oprettet og støtter EU-netværket til bevidstgørelse om radikalisering (RAN), der samler lokale aktører og udveksler bedste praksis for, hvad der virker i bekæmpelsen af radikalisering. Den 9. november 2016 blev den nye "RAN Young"-platform lanceret på konferencen på højt plan i EU-netværket til bevidstgørelse om radikalisering (RAN). Med denne platform får unge mulighed for at deltage aktivt i forebyggelsen af radikalisering af en af de centrale målgrupper for rekruttering af terrorister. Kommissionen fremlagde også en "samling af forebyggelsesstrategier, tilgange og politikker i medlemsstaterne", der understøttes af et nyt netværk af kontaktpunkter, for at sikre en effektiv udveksling af bedste praksis i hele EU. EU-Netværket til bevidstgørelse om radikalisering har ligeledes offentliggjort en omfattende vejledning om uddannelsesprogrammer for politifolk i Europa, som dækker forskellige aspekter af radikalisering. Arbejdet med at udarbejde en tjekliste til medlemsstaterne over de foranstaltninger, der skal træffes ved identifikation af hjemvendende fremmedkrigere, blev indledt.

Forebyggelse af radikalisering betyder også at afskære terrorister fra de online-propagandakanaler, som de benytter til at få deres budskab ud. Den 8. december vil Kommissionen være vært for det andet møde i EU's internetforum, som vil samle Kommissionen, medlemsstaterne, Europol og centrale IT-virksomheder. På mødet vil der blive etableret en ny fælles indberetningsplatform for hurtigere at kunne fjerne terrorindhold og et program til styrkelse af civilsamfundet for at styrke modfortællinger.

Kommissionen anvender også sine uddannelses- og forskningsressourcer i bekæmpelsen af radikalisering som beskrevet i meddelelsen om støtte til forebyggelse af radikalisering, der fører til voldelig ekstremisme , herunder:

Erasmus+-programmet – Kommissionen har i 2016 mobiliseret 200 mio. EUR til græsrodsprojekter inden for uddannelse for at fremme sociale kompetencer og medborgerkompetencer, ikkediskrimination, social inklusion, kritisk tænkning, mediekendskab og interkulturel forståelse. Der er nu over 300 projekter for unge inden for læringsmobilitet, som specifikt vedrører områder, der er knyttet til Pariserklæringen , og mere end 1700 projekter om bredere spørgsmål i tilknytning til interkulturel dialog, social inklusion og solidaritet

finansiering af forskning i de mekanismer, der fører til voldelig radikalisering, med det formål at forebygge individuelle ekstreme tilfælde, foretage en hurtigere identificering af dem og håndtere dem under Horisont 2020

gennem løbende finansiering på 100 mio. EUR for at fremme aktiviteter med henblik på bekæmpelse af voldelig ekstremisme i tredjelande.